28. schôdza NR SR - 2.deň - B. popoludní
Dátum: 2018-03-14
Poslanec: Kotleba, Marian (ĽS Naše Slovensko)
Druh vystúpenia: Vystúpenie v rozprave

40. Vážený pán podpredseda, kolegyne, kolegovia, naša novela zákona o investičnej pomoci má za cieľ znova o kúsok viac spraviť zo štátu dobrého hospodára. My nie celkom súhlasíme s tým, že neviditeľná ruka trhu vyrieši všetky ekonomické, hospodárske problémy. Práve naopak, hovoríme, že bez plánovania a bez rozumného prístupu s výhľadom na ďalšie obdobia skôr alebo neskôr musí dôjsť k zrúteniu každého jedného celku, či sociálneho alebo hospodárskeho, a tak musí dôjsť k postupnému zrúteniu štátu a nie k znižovaniu, ale naopak, k prehlbovaniu regionálnych rozdielov. Naša novela zákona o investičnej pomoci je preto logickým vyústením, ktoré vyplýva z chýb, ktorých sa štát, teda vedený vládou, dopustil nielen v tomto, ale aj v minulých volebných obdobiach, pričom ako zámienku použil práve investičnú pomoc s cieľom zamestnať ďalších a ďalších ľudí. No v skutočnosti touto politikou dosiahol práve prehĺbenie regionálnych rozdielov, o ktorých odstránení tu v podstate neustále posledné dve alebo tri volebné obdobia rozpráva ako vláda, tak aj opozícia. Za všetky príklady, si myslím, že môžeme absolútne s čistým svedomím spomenúť práve posledný príklad obrovskej investičnej pomoci alebo obrovskej investície, obrovského investičného stimulu štátu do Nitry pre Land Rover Jaguar. Na tom by samozrejme nebolo nič zlé, ak by štát pri tejto investícii naozaj rozmýšľal ako dobrý hospodár, ak by vláda pri tejto investícii zohľadňovala všetky potreby, požiadavky a možnosti, ktoré na jednej strane má a na druhej strane potrebuje naplniť svojím rozhodnutím o konkrétnom prípade investičného stimulu pre zahraničného investora. Vidíme, že umiestnenie tejto obrovskej investície presahujúcej polmiliardy eur, čo je neskutočné číslo, polmiliardy eur z peňazí všetkých daňových poplatníkov vyvolalo viacej škody v konečnom dôsledku, viacej škody ako osohu. Investícia umiestnená do okresu Nitra, do okresu v podstate s najmenšou mierou evidovanej nezamestnanosti spôsobila prehĺbenie nedostatku kvalifikovanej pracovnej sily. No na druhej strane táto investícia obrovsky chýba, obrovsky chýba práve na východnom Slovensku. Ja sa pýtam všetkých, bez ohľadu na to, že či ste vo vláde alebo opozícii, nebolo by naozaj objektívne omnoho lepšie umiestniť takúto rekordnú investíciu, znovu zopakujem, vo výške viac ako polmiliardy eur, to znamená viac ako 15 mld. slovenských korún, 15 mld. slovenských korún, to ani neviem, či vôbec chápeme tú obrovskú výšku toho čísla, nebolo by lepšie takúto investíciu umiestniť na východné Slovensko? Absolútne prirodzene do metropoly východu do Prešova. To je len teraz, berte to ako taký pracovný návrh, kde by tí ľudia boli neskutočne vďační za to, že sa vytvára nejaká veľká fabrika, ktorá im dá možnosť pracovať za dôstojnú mzdu, dá im možnosť zostávať so svojimi rodinami, dá im možnosť žiť na úrovni, ako sa v modernom štáte súčasnej doby patrí. Táto investícia by tým ľuďom dala možnosť zmeniť možno celé usporiadanie svojich životov. Nemuseli by odchádzať na týždňovky, na mesačné turnusy nielen do Bratislavy, ale aj ďalej, do cudzích štátov na západ. A naopak, omnoho viac, omnoho viac peňazí by sa tým spôsobom potom vygenerovalo následne. Však vieme tu o multiplikačných efektoch, a tieto peniaze by ostávali v spotrebe práve na východnom Slovensku. Pretože tí ľudia, ktorí zarábajú peniaze v zahraničí, zarábajú peniaze v Bratislave, vo veľkej miere tie peniaze aj v Bratislave a zahraničí míňajú a domov k svojim rodinám alebo vo forme úspor potom prinášajú len určitú časť. Takto by sme predsa prirodzene preklenuli aj to, že tá časť spotreby by zostávala práve na tom východnom Slovensku, kde by roztáčala ten finančný kolotoč, v dôsledku ktorého by to jednoducho, poviem to tak ľudovo, začalo viac a viac žiť. Ale teraz trošku z takého iného súdka. Tu nejde len o to, že by sme oživili to východné Slovensko, o ktorom sa aj samotný pán premiér dosť tak nelichotivo vyjadril v posledných dňoch, ale naša novela, naša novela žiada a chce priniesť to, aby pri uplatňovaní a zvažovaní takýchto investičných stimulov v prvom rade, v prvom rade vláda používala zdravý rozum. Pretože nemôžme mať na jednej strane, priatelia, nemôžme mať zoznam najmenej rozvinutých okresov našej republiky a na druhej strane, ak štát ide dať obrovskú rekordnú investíciu, ako som povedal, vo výške viac ako 15 miliárd korún, tak ju dá do okresu, ktorý so zoznamom najmenej rozvinutých okresov nemá absolútne nič spoločné a ktorý práve naopak, je na tom úplne odlišnom konci, čo sa týka nezamestnanosti, životnej úrovne a všetkých s tým spojených parametrov. Preto naša novela zákona o investičnej pomoci jednoznačne hovorí, ak štát chce poskytnúť investičný stimul, tak ten stimul musí byť poskytnutý výlučne v jednom z okresov, ktoré sú začlenené do zoznamu okresov najmenej rozvinutých. Pretože je to aj logické a je to predsa prirodzené a každý by tak mal rozmýšľať, či sa jedná o štát, o náš spoločný štát, o slovenskú republiku alebo či sa jedná o súkromnú firmu. Ak mám zdroje a tie zdroje chcem poskytnúť nejakej, na nejakú externú investíciu s cieľom získať pritom aj iné sociálne benefity, tak predsa budem tú pomoc smerovať tam, kde to tí ľudia najviac potrebujú. Budem ju smerovať tam, kde tá pomoc, ktorá bude poskladaná z peňazí všetkých daňových poplatníkov, to znamená, všetkých slušných ľudí, kde tá pomoc takto získaná z prostriedkov štátneho rozpočtu prinesie najväčší efekt a jednoducho, kde vygeneruje najvyššiu účinnosť. Nebudem predsa používať investičné stimuly a zdroje štátneho rozpočtu na investície tam, kde tá účinnosť bude najnižšia. A, žiaľ, štát presne toto spravil. Obrovská investícia v Nitre je investícia s absolútne minimálnou účinnosťou. S minimálnou účinnosťou. Práve naopak, táto investícia v budúcnosti vygeneruje mnohé problémy, ktorých zárodky sa už dnes ukazujú. Či v napätej situácii sociálnej alebo v tej ekonomickej, ktorá sa prejavuje nedostatkom kvalifikovanej pracovnej sily. Takže jedna vec je kritizovať, jedna vec je kritizovať, druhá vec je prinášať konštruktívne riešenia. Ja si myslím, že bez ohľadu na politické tričko, bez ohľadu na to, kto je na ktorej strane barikády dnes, tzv. štandardná opozícia, vládna koalícia, ktorá má svoje problémy, jednoducho asi nikto nemôže povedať, že by toto naše riešenie nebolo konštruktívne. Toto naše riešenie nemá absolútne žiadny politický podtón, žiadny podtext. Vychádzame z mechanizmov, ktoré sú nastavené, ktoré rešpektuje aj súčasná vláda, a to je zoznam najmenej rozvinutých okresov nášho štátu. A tento zoznam využívame ako kritérium na uplatnenie investičného stimulu, investičnej pomoci štátu a našou novelou chceme toto kritérium a toto použitie zdravého rozumu uzákoniť. To je celé. Ďakujem pekne.